

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2022 година***

***С к о п ј е***

***ЗАПИСНИК***

***од Сто и седумнаесеттата седница на Управниот одбор на***

***Фондот за здравствено осигурување на Република Северна Македонија,***

*одржана на 29 април 2022 година со почеток во 14.00 часот*

*во просториите на Фондот*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Арбен Љабеништа, претставник од Министерството за здравство – заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Отсутни членови на Управниот одбор:***

* *проф. д-р Јадранка Дабовиќ Анастасовска, претставник на осигурениците   – член;*
* *д-р Тања Дејаноска, претставник на стопанствениците – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *Миле Сугарев, директор на секторот за финансиски прашања;*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот Дејан Николовски. Утврди дека се присутни пет членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

1. *Усвојување на Годишниот извештај за работењето на Фондот за здравствено осигурување на Република Северна Македонија во 2021 година;*
2. *Разно.*

*Потоа праша дали има предлози за дополнување на дневниот ред, па бидејќи други предлози не беа дадени, Управниот одбор за Сто и седумнаесеттата седница едногласно го утврди следниот*

***Д Н Е В Е Н Р Е Д***

1. *Усвојување на Годишниот извештај за работењето на на Фондот за здравствено осигурување на Република Северна Македонија во 2021 година;*
2. *Разно.*

*Потоа се пристапи кон разгледување на точките на дневниот ред.*

***ТОЧКА 1 -*** *Усвојување на Годишниот извештај за работењето на Фондот за здравствено осигурување на Република Северна Македонија во 2021 година*

*На почетокот на дискусијата, Арбен Љабеништа наведе дека со оглед дека се работи за извештај за работењето во 2021 а тој е член на Управниот одбор од март 2022 година, при гласањето за усвојување на Годишниот извештај ќе биде воздржан.*

*Маја Ковачева наведе дека рокот за разгледување на материјалот бил кус а дека таа како претставник на лекарската, стоматолошката и фармацевтската комора требало со него да ги запознае трите комори пред да може да се произнесе.*

*Миле Сугарев укажа дека подготвувањето на Годишниот извештај се пролонгирало поради проблеми со информацискиот систем на Фондот од каде се црпат податоците. Тоа ја забави работата, бидејќи се наметна потреба од дополнителни проверки на точноста на податоците кои се всушност и содржината на Годишниот извештај како фактографски приказ на работењето на Фондот во минатата година. Потоа ги истакна главните карактеристики на работењето на Фондот во минатата година и се осврна на висината на средствата што биле насочени во различните нивоа на здравствена заштита, заклучувајќи дека од година во година растат средствата со кои располага Фондот, но растат и трошоците во здравството.*

*По излагањето на Миле Сугарев, свои осврти на Годишниот извештај дадоа Дејан Николовски, Љубиша Каранфиловски, Димитар Димитриевски и Маја Ковачева.*

*Дејан Николовски и Љубиша Каранфиловски го поздравија извештајот како доволно обемен, но и концизен со што јасно го претставува работењето на Фондот во минатата година. Наведоа дека, иако тој е фактографски приказ на работењето, од претставените податоци треба да се извлекуваат и заклучоци за активностите кои ќе треба да се преземаат во следните години.*

*Димитар Димитриевски пак наведе дека Годишниот извештај би требало да биде и пообемен, така што секоја година да се додаваат повеќе податоци од претходната. Со тоа да се даваат повеќе можности за подлабоки анализи за работењето на Фондот. И самиот извештај, освен известување за фактите, треба во што поголема мерка да содржи анализи и заклучоци за забележаните трендови, од што да може да произлезат и активности во насока на подобро искористување на средствата со кои располага Фондот.*

*Маја Ковачева наведе дека и покрај кусиот рок за разгледување на материјалот, кој не дозволил со Годишниот извештај да ги запознае трите комори чиј претставник е, ќе гласа за усвојување на извештајот, затоа што без нејзиниот глас ќе нема мнозинство гласови за донесување на одлуката во законскиот рок, имајќи во вид дека еден од членовите веќе најави дека ќе се воздржи од гласање. Потоа посочи на страна 28 од Годишниот извештај, каде во делот што се однесува на лековите е наведено дека потрошувачката на лековите зависи од повеќе фактори, помеѓу кои и „навиките на лекарите за пропишување на лекови на рецепт“. Укажа дека тој дел е несоодветен и треба да се избрише од извештајот.*

*Укажувањето беше прифатено од Управниот одбор и текстот на Годишниот извештај во тој дел соодветно се коригира.*

*Со тоа дискусијата за Годишниот извештај беше исцрпена и се пристапи кон гласање.*

*За усвојување на Годишниот извештај гласаа Дејан Николовски, Љубиша Каранфиловски, Димитар Димитриевски и Маја Ковачева, а**Арбен Љабеништа се воздржа од гласање.*

*На тој начин, Управниот одбор со мнозинство на гласови донесе*

***Одлука***

***за усвојување на Годишниот извештај за работењето на Фондот за здравствено осигурување на Република Северна Македонија во 2021 година***

*Потоа, бидејќи не беа дадени предлози за дискутирање под точката 2- Разно, со усвојувањето на одлуката по д точката 1, дневниот ред беше исцрпен и Управниот одбор во 15.05 часот заврши со работата на Сто и седумнаесеттата седница.*

 ***Записничар, Управен одбор/Bordi drejtues***

 ***Христо Трповски Претседател/Kryetar,***

 ***Дејан Николовски***